ዘምዘም ባንክ የመጀመርያው ከወለድ ነፃ ባንክ ሆኖ ነገ ሥራ ይጀምራል
በኢትዮጵያ ከወለድ ነፃ ባንክ አገልግሎት በመስኮት ደረጃ እንዲሰጥ ምክንያት በመሆን የሚጠቀሰውና የመጀመርያው ከወለድ ነፃ ባንክ ለመሆን ሲንቀሳቀስ የቆየው ዘምዘም ባንክ፣ የዓመታት ዝግጅቱን አጠናቆ ሰኞ ጥቅምት 2 ቀን 2013 ዓ.ም. በይፋ ሥራውን ሊጀምር ነው፡፡በኢትዮጵያ ከወለድ ነፃ ባንክ አገልግሎት የሚሰጥ ባንክ ለመመሥረት ከአሥር ዓመታት በፊት እንቅስቃሴ ውስጥ በመግባት ዘምዘም ባንክ ራሱን የቻለ ከወለድ ነፃ ባንክ ለማቋቋም የሚያስችል መመርያ ለማውጣት ባለመቻሉ፣ በወቅቱ ሰብስቦ የነበረውን ካፒታል በመመለስ እንቅስቃሴው ተቋርጦ እንደነበር አይዘነጋም፡፡ከለውጡ ወዲህ የኢትዮጵያ ብሔራዊ ባንክ ራሱን የቻለ ከወለድ ነፃ ባንክ ማቋቋም እንደሚቻል ባወጣው መመርያ መሠረት፣ በድጋሚ አክሲዮን በመሸጥና አስፈላጊውን ዝግጅት በማድረግ ጥቅምት 2 ቀን ተመርቆ ራሱን የቻለ ከወለድ ነፃ ባንክ አገልግሎት ይጀምራል፡፡ከወለድ ነፃ የባንክ አገልግሎት መስጠት የሚፈቅደው መመርያ ከወጣ በኋላ ይህን መሰሉን አገልግሎት ለመስጠት ወደ ስድስት ባንኮች ለብሔራዊ ባንክ ጥያቄ ያቀረቡ ሲሆን፣ ከእነዚህ ስድስት በምሥረታ ላይ ከሚገኙት ባንኮች ሁለቱ በአክሲዮን ጭምር ወደ ሥራ ለመግባት በተለያዩ ምዕራፎች ላይ የሚገኙ እንደሆኑ ታውቋል፡፡ከአሥር ዓመታት በፊት የዘምዘም ባንክ አደራጆች ራሱን የቻለ ከወለድ ነፃ ባንክ ማቋቋም የሚያስችለው ሕግ እንደማይወጣ ከተገለጸላቸው በኋላ ቢበተኑም፣ የእነሱ ግፊት ግን ከወለድ ነፃ የባንክ አገልግሎት በመስኮት ደረጃ እንዲሰጥ የሚያስችለው መመርያ እንዲወጣ ምክንያት መሆኑ ይታወቃል፡፡ በአሁኑ ወቅት ከአሥር በላይ የሚሆኑ ባንኮች ከወለድ ነፃ የባንክ አገልግሎት በመስኮት ደረጃ እየሰጡ ይገኛሉ፡፡ዘምዘም ባንክ እንደ አዲስ ባካሄደው የአክሲዮን ሽያጭ ከ11 ሺሕ በላይ ባለአክሲዮኖች የባንኩን አክሲዮን ገዝተዋል፡፡ በዚህም ከ600 ሚሊዮን ብር በላይ የተከፈለ ካፒታል አሰባስቦ እንደነበር መገለጹ አይዘነጋም፡፡ 